Christian H. Hansen (UFG), 2010-11-04:
Historikken om, hvor lang tid det har taget, vil jeg springe over, for det har den foregående taler været inde på.
Men det er lidt bekymrende, vil jeg så også tilføje, at der, når det handler om dyrevelfærdsforslag, altid går så lang tid.
Der har man nogle arbejdsgrupper, der sidder i lang tid, og der kommer ikke rigtig nogen resultater ud af det.
For nylig har vi jo netop også set, at en af arbejdsgrupperne omkring svinehold faktisk er brudt sammen, fordi dyreværnsorganisationerne simpelt hen har trukket sig ud, fordi man har været utilfreds med den måde, det er foregået på i Justitsministeriet.
Men det får vi jo mulighed for at drøfte senere.
Jeg vil sige, at i og med at vi tillader opdræt af kalkuner i Danmark, påtager vi os også et meget stort etisk ansvar for, at de her dyr bliver behandlet ordentligt.
Hvis man går ind og kigger på selve lovforslaget, kan man da se – og man kan også sige det her fra talerstolen –
at det er meget, meget små skridt i den rigtige retning, men det er så haltende små skridt, at det næsten gør ondt.
Hvis man går ind og kigger på de bemærkninger, som dyreværnsorganisationerne er kommet med, vil man se, at de heller ikke er tilfredse med det her lovforslag.
De er ikke tilfredse med belægningsgraden.
De er ikke tilfredse med, at man ikke har foretaget sig noget omkring næbtrimning af de her kalkuner.
Og en række andre ting har man fra dyreværnsorganisationerne taget frem i høringssvarene.
En anden ting er jo, at når vi så skal have de kalkuner sendt til slagtning, skal de ud på en meget, meget lang transport, og da vi ikke rigtig har mulighed for at slagte her i Danmark, foregår det meste af slagtningen altså i udlandet.
Da transporten jo er noget, som er EU-reguleret, har vi ingen kontrol med det.
Så siger man godt nok, at dyrene inden transporten skal kontrolleres af fødevareregionerne, men så vidt jeg ved, er det noget, der foregår, i hvert fald omkring 48 timer før transporten afgår.
Vi skal jo i udvalgsarbejdet have en fuldstændig afklaring af, om det er rigtigt.
For hvis kontrollen foregår, 48 timer før dyrene bliver sendt af sted, så synes jeg ikke, at det er en særlig god måde at gøre det på og i hvert fald ikke en dyrevelfærdsmæssigt forsvarlig måde at gøre det på.
Så om udvalgsarbejdet må jeg sige, at vi i FOKUS selvfølgelig vil gå ind i en konstruktiv dialog om det, men der er mange ting, der stadig væk skal ændres.
Jeg mener også, at vi skal høre på det, som andre partier, bl.a. Enhedslisten og SF, har bragt frem i dag, altså vedrørende belægningsgraden.
Var det ikke mere rimeligt, at man landede der, hvor dyreværnsorganisationerne faktisk ønsker man skal lande?
Det er faktisk dem, der har forstand på de her felter, og ikke producenterne.
Det er jo klart, at producenterne ønsker sig så slappe regler som overhovedet muligt på det her område.
Det har noget med økonomi at gøre.
Vi ved jo også, at når det handler om dyrevelfærd, er et af de største mål for regeringen at sørge for, at producenterne stadig væk har en god økonomi, og ikke så meget, om dyrene har en god velfærd.
Men positivt er det, at der trods alt bliver lavet lidt regler på det her område, men det er bestemt ikke nogen regler, der er gode nok.
Det må vi så kigge på under udvalgsarbejdet.
Jeg kunne sådan høre også på Socialdemokratiet, at der var nogle ting, man gerne ville have ændret.
Jeg synes også, at man skal lytte til de betragtninger, der har været fra økologernes side.
Så det kan være, at vi kan samle et flertal – det håber vi i FOKUS på at vi kan – som gør, at det her bliver en meget bedre lovgivning end den, der ligger her i dag i Folketingssalen.